વસ્ત્રાલમાં ૩.૩૬ કરોડનાં ખર્ચે RCC રોડ બનાવવાની દરખાસ્ત ફગાવતી રોડ કમિટી | નવગુજરાત સમય
રોડ રિસરફેસની કામગીરી કરતાં પહેલાં સ્થાનિક કોર્પોરેટરોને જાણ તો કરો! રોડ કમિટી ખફા
શહેરમાં ચોમાસા બાદ રોડ રિસરફેસની કામગીરીનો પ્રારંભ થયો છે ત્યારે સ્થાનિક કોર્પોરેટરોને ઇજનેર ખાતા દ્વારા જાણ કરવામાં આવતી નથી તેવી ફરિયાદ રોડ કમિટીમાં થતાં રોડ કમિટી ચેરમેને રોડ પ્રોજેક્ટનાં અધિકારીને જ્યાં પણ રોડ બનતો હોય ત્યાં સ્થાનિક કોર્પોરેટરોને જાણ કરવા તાકીદ કરી હતી.
રોડ કમિટીની બેઠક બાદ ચેરમેન મહાદેવ દેસાઇએ જણાવ્યું હતું કે, રોડ રિસરફેસની કામગીરી ઉપર નજર રાખવા માટે કોર્પોરેટરોને પાર્ટીમાંથી સૂચના આપવામાં આવી છે, પરંતુ કેટલાક ઝોનમાંથી અને રોડ પ્રોજેક્ટનાં રોડ રિસરફેસ થતાં હોય ત્યારે સ્થાનિક કોર્પોરેટરોને જાણ કરવામાં આવતી નથી, તેના કારણે કોર્પોરેટરોને સાંભળવું પડે તેવી સ્થિતિ સર્જાય છે. તેમજ કોર્પોરેટરોને તેમનાં વિસ્તારનાં રોડ રિસરફેસ થતાં હોય તેની જાણ ન હોય તો તેઓ પણ તેમના મતદારોને કઇ રીતે જાણ કરી શકે તેવો સવાલ ઉભો થાય છે. તેથી દરેક ઝોન અને રોડ પ્રોજેક્ટનાં રોડ રિસરફેસ કરતાં પહેલાં કોર્પોરેટરોને જાણ કરવી આવશ્યક છે.
આ બાબતે ઇજનેર ખાતાનાં સૂત્રોએ કહ્યું કે, ઝોનમાંથી રોડ રિસરફેસની કામગીરી કરવામાં આવે ત્યારે સ્થાનિક કોર્પોરેટરને જાણ કરી દેવામાં આવે જ છે, રોડ પ્રોજેક્ટનાં રોડ રિસરફેસ થતાં હોય તેમાં જાણ કરાતી નથી, તેનું કારણ એવું હોય છે કે, રોડ પ્રોજેક્ટનાં મોટા રોડ બે ચાર વોર્ડમાંથી પસાર થતાં હોય છે. અને આમ પણ રોડ રિસરફેસની કામગીરીમાં કોર્પોરેટરોને ઝાઝી સમજ પડતી હોતી નથી, તેમને તો ફક્ત ફોટા પડાવીને સોશિયલ મીડિયા ઉપર મુકવામાં જ રસ હોય છે!
રોડ કમિટીનાં ચેરમેને વધુ માહિતી આપતાં કહ્યું કે, ઇજનેર ખાતાને ૨૦૨૧-૨૨નાં વર્ષમાં નાણાંપંચની ગ્રાન્ટમાંથી રોડનાં કામ માટે આપવામાં આવેલાં લિસ્ટ મુજબ વસ્ત્રાલ વોર્ડમાં ક્રિષ્ણાપાર્કથી રતનપુરા તળાવ સુધીનાં રસ્તાને આરસીસી રોડ બનાવવા ટેન્ડર મંગાવાયા હતા, જેમાં સિંગલ ટેન્ડર આવ્યું હોવા છતાં મ્યુનિ.માં પ્રિ-ઓડિટ કરતી એજન્સીનાં ઇવેલ્યુએશન રિપોર્ટ મુજબ સિંગલ ટેન્ડર ક્વોલીફાય થયું હતું અને કોન્ટ્રાક્ટર મારૂતિ કન્સ્ટ્રક્શને ભાવ ઘટાડીને ૩.૧૬ કરોડનાં ખર્ચે કામ કરવાની તૈયારી દાખવી હતી. તેના આધારે ઇજનેર ખાતાએ ૩.૩૬ કરોડનો અંદાજ તૈયાર કર્યો હતો, પરંતુ આ ટેન્ડર સિંગલ હોવાથી રદ કરીને નવેસરથી ટેન્ડર મંગાવવાની સૂચના આપવામાં આવી હતી..
રોડ કમિટીનાં સભ્યોએ વેજલપુર વોર્ડમાં એક સોસાયટીમાં ૮૦-૨૦ની યોજના અંતર્ગત રોડ બન્યા બાદ થોડા સમયમાં જ ખાડા પડી ગયાં હોવાની ફરિયાદો ઉઠી હોવાની તથા નવેસરથી રોડ બનાવી આપવાની માગણીની રજૂઆત કરી હતી. જોકે, મળતી માહિતી મુજબ, વેજલપુરની સોસાયટીમાં રોડ બનાવનાર કોન્ટ્રાક્ટરને બ્લેકલિસ્ટ કરી દેવાયો હોવાની અને તેને બિલ નહિ ચૂકવાયું હોવાની વિગતો બહાર આવી છે. આ સોસાયટીમાં રોડ ક્યારે અને કઇ રીતે બનાવાશે તે અંગે તપાસ કરી જવાબ આપવાની ખાતરી અધિકારીએ આપી હતી.
રોડની ખસ્તા હાલત માટે વિવિધ પ્રકારનાં ખોદકામ જવાબદાર
શહેરમાં રોડની ખસ્તા હાલત અંગે કમિટીમાં સભ્યોએ પૃચ્છા કરતાં ઇજનેર અધિકારીએ શહેરભરમાં પાણી, ગટર, સ્ટોર્મ વોટર લાઇન, લાઇટ સહિતનાં પ્રાથમિક સુવિધાના કામો માટે તેમજ અન્ય ખાનગી કંપનીઓની અન્ડરગ્રાઉન્ડ સર્વિસ માટે રોડ ખોદવામાં આવે છે અને તેના કારણે રોડ ઉપર ખાડાખૈયા જોવા મળે છે. જોકે, આગામી છ મહિનામાં મહત્તમ રોડ રિસરફેસ કરી દેવામાં આવશે તેવી ખાતરી તેમણે આપી હતી.